Козлеци

Козлеци или аруми — семејство на монокотилни цветни растенија чии цветови се поредени во еден вид на соцветие наречено лажичка (''спадикс''). Спадиксот е составен од бројни ситни цветови поредени на една месеста оска. Тој најчесто е придружен, а понекогаш и затворен со ''спата'', која претставува листовиден прицветен лист. Фамилијата брои 107 родови во кои се распоредени повеќе од 3700 видови. Семејството е најраспространета во тропските региони од Новиот Свет, но помал број претставници се среќаваат и во тропските региони од Стариот Свет, како и во северните умерени региони. Според неодамнешните генетски проучувања од страна на APG се покажа дека видовите од фамилијата Водни леќи (''Lemnaceae'') исто така припаѓаат во семејството.
''Anthurium'' и ''Zantedeschia'' се два добро познати видови од оваа фамилија, како што се и ''Colocasia esculenta'' и ''Xanthosoma roseum'' (слоново уво). Меѓу најголемите соцветија во светот е она на растениеѕо ''Amorphophallus titanum'' (џиновски козлец). Во оваа фамилија припаѓаат голем број на украсни растенија: ''Dieffenbachia'', ''Aglaonema'', ''Caladium'', ''Nephthys'' и ''Epipremnum'', ''Allocasia'' и други. Во родот ''Cryptocoryne'' се вклучени многу познати аквариумски растенија. Плодовите на тарото и ''Monstera deliciosa'' се користат како храна. ''Philodendron'' е важно растение во екосистемите на дождовните шуми и често се користи како украсно растение. Во оваа фамилија спаѓа и најмалото цветно растение - волфијата.
1 Опис
Видовите од семејството најчесто се ризоматични или грутчести и често содржат кристали од калциум оксалат или рафиди. Листовите можат да варираат од вид до вид. Соцветието се состои од спадикс, кој речиси секогаш е опколен со изменет лист наречен спата. Кај еднодомните козлеци (кои имаат одделни машки и женски цветови, но тие се наоѓаат на едно растение или единка) спадиксот обично е граден така што женските цветови се наоѓаат во долниот дел од растението, додека машките кон врвот. Кај хермафродитните цветови, устенцето (стигмата) овенува кога ќе созрее поленот, спречувајќи притоа самооплодуавње. Постојат и некои дводомни видови.
Многу растенија во оваа фамилија се термогени (произведуваат топлина). Нивните цветови достигнуваат и до 45 степени Целзиусови дури и кога температурата на околната средина е многу пониска. Една од можните причини за оваа појава е привлекување на инсекти за опрашување. Друга причина е спречување на ткивно уништување во ладните региони. Некои примери на термогени козлеци се: '' Symplocarpus foetidus'','' Amorphophallus titanum'' (џиновски козлец),'' Amorphophallus paeoniifolius'' (слонова нога), ''Helicodiceros muscivorus'' и ''Sauromatum venosum'' (вуду лилјан). Цветовите од видовите како џиновски козлец и ''Helicodiceros muscivorus'' даваат многу непријатен мирис кој потсетува на пцовисано животно. Ова е важно, бидејќи на овој начин се привлекуваат мувите за да го опрашат растението. Топлината која ја произведува растението помага за интензивирање на овој мирис.
2 Систематика и филогенија
Фамилијата се дели на седум потсемејства, од кои најбогато со родови и видови е ''Aroideae''. Најпримитивни потсемејства се ''Gymnostachydoideae'' и ''Orontioideae''. Морфолошки најоддалечено семејство е ''Lemnoideae''.